Ir-rewwixta li għaddejja bħalissa fil-Parlament fil-fehma tiegħi taf il-bidu tagħha lir-rwol sekondarju li għandu l-backbench fuq in-naħa tal-Gvern. Kellna diversi membri parlamentari li kienu kritiċi tal-Gvern tul din il-leġislatura, b'kull wieħed minnhom iżid id-doża. Jesmond Mugliette, Jean Pierre Farrugia, Robert Arrigo, Jeffrey Pullicino Orlando u dan l-aħħar xhur Franco Debono. Ftit li xejn kien hemm komuni bejniethom. Ilkoll ġejjin minn distretti differenti. Kuntrarjament għal li jiġri fil-Parlament ta' diversi pajjiżi Ewropej jidher li ma kien hemm l-ebda koordinazzjoni bejniethom. Kulħadd ħadem għal rasu. Li ħadmu flimkien ir-riżultati kienu jkunu differenti u iżjed posittivi. L-ewwel riflessjoni hi dwar ir-rwol tal-backbench. Tradizzjonalment dan kien meqjus bħala il-qaddej fidil tal-front bench, iħejji ruħu sa ma jingħoġob biżżejjed biex jieħu promozzjoni ħalli jkun jista' jservi lit-tmexxija. Il-ħolqien tal-grad ta' Assistent Parlamentari, l-ekwivalenti tal-Parliamentary Private Secretary fil-House of Commons, jiena nqiesu f'din id-direzzjoni. Karrotta u sarima fl-istess ħin tant li kien hemm min ma aċċettax il-ħatra ta' Assistent Parlamentari. Karrotti oħra li tqassmu kienu postijiet eżekuttivi bħalma huma c-Chairmanship ta' Kunsill tax-Xjenza u t-Teknoloġija u c-Chairmanship tal-Kumitat Konsultattiv dwar l-Industrija tal-Bini. Dan kollu huwa aljenazzjoni mill-funzjoni vera tal-membri parlamentari li hi li jissorveljaw il-ħidma tal-Gvern billi kontinwament jitolbuh jagħti kont ta' egħmilu. Dak li għamlu Mugliette, Farrugia, Arrigo, Pullicino Orlando u Debono. Setgħu għamluh aħjar, imma jekk iħarsu lejn il-ħidma ta' dawk li ġew qabilhom ftit li xejn isibu x'jispirhom. Ir-rewwixta qegħdet il-pedament għal backbench attiv li jirrifjuta li joqgħod kwiet, bil-karrotti jew mingħajrhom. (darba oħra : 2. Il-lealta')